Prima reacție a autorităților. Directorul CAS București dezvăluie: ”Vitalaire a comis o ilegalitate când a luat bani și de la pacienți, și de la Casă! Sediul Vitalaire din București este în aceeași clădire cu CAS!” Noua conducere a Casei de Sănătate București recunoaște că deși au existat plângeri de la oameni, ”controalele din 2011 și 2013 nu au găsit nicio neregulă la Air Liquide Vitalaire”

marți, 22 noiembrie 2016, 2:06

Investigație de Mirela Neag, Răzvan Luțac și Cătălin Tolontan

”Casa de Asigurări de Sănătate București a început de ieri un control la punctul de lucru al Vitalaire din Capitală”, spune Lucian Bara, președintele CASMB.

Președintele conduce de un an instituția.

La discuția de azi participă mai mulți oficiali ai Casei.

Directorul confirmă că ”la cererea ziarului, am verificat dacă există reclamații și sesizări de la pacienți în privința firmei Vitalaire. Există”.

”Și am descoperit că sunt foarte multe față de ce primim noi de regulă”, îl completează Ovidiu Munteanu, directorul de la Relații contractuale.

”Munteanu a venit tot de un an la CASMB, de la Corpul de control din Casa Națională și e foarte ferm când e vorba de control”, spune cineva din sistem.

”Și de ce n-ați făcut nimic?!”.

Asta e o întrebare mai grea.

”Stați să vă explicăm și să cântăriți cât am făcut”, răspund ei.

Deocamdată, s-au dezarhivat plângerile din 2015 și 2016.

11 plângeri despre Air Liquide Vitalaire s-au descoperit.

-Și 11 plângeri e mult?

-Noi suntem doar Casa de Asigurări de Sănătate din București. Sunt 42 de case în toată țara. Pentru noi, 11 plângeri din toamna anului trecut și până acum e foarte mult față de câte reclamații avem în general.

-Cu ce comparați?

-Cu numărul de reclamații pe care le primim în cazul celor 85 de furnizori de dispozitive medicale. Aici intră orteze, proteze, unde sunt mult mai mulți pacienți decât la aparatele de oxigen. Vitalaire e un caz aparte la numărul de plângeri, asta am constatat acum!

Abia acum. Sigur că e frustrant, dar e nevoie să asculți părțile ca să încerci să înțelegi.

Pentru că e la fel de adevărat că doar trei oameni se ocupă pe București de toate cererile de decontare venite de la cele 2.300 de firme-furnizoare care lucrează cu Casa.

2.700 de lei este salariul maxim la care poate ajunge

Și că oamenii sunt prost plătiți, salariul de intrare fiind de 900 de lei.

Directorii povestesc că oameni care au venit la CASMB au întrebat în scris dacă li s-au decontat taloanele, adică dacă Vitalaire și-a încasat în cazurile lor sumele de la CAS. ”Acum, după ce am citit ce dezvăluie ziarul, înțelegem de ce asigurații ne cereau asta: probabil aveau suspiciunea că firma le spusese că noi nu plătiserăm și doreau să verifice”, explică președintele Lucian Bara.

-Și care era situația?

-În unele cazuri plătiserăm, în altele, nu.

1.200 de decizii de concentratoare de oxigen emite trimestrial Casa de Sănătate București. Potrivit evaluărilor Vitalaire, firma are o cotă de piață de aproape 50%

Bolnavii mai cereau ceva: duplicat după decizie. ”Pentru că, probabil, asigurații dați în judecată doreau să arate că a plătit Casa”.

Interlocutorii demontează orice posibilitate ca o firmă de dispozitive medicale, în acest caz Vitalaire, să poată încasa sume din ambele părți.

Asta apropo de ceea ce a dezvăluit Gazeta Sporturilor în ediția de azi. Ziarul a prezentat acte din interiorul multinaționalei, din instanță și de la Casa de Sănătate Vâlcea care arată indubitabil că Air Liquide Vitalaire a taxat dublu un pacient grav bolnav!

Și acesta este doar unul dintre cazurile documentate de ziar.

”Vitalaire nu a avut voie niciodată să ia bani și de la pacienți, și de la Casă. Coplata la aparatele de oxigen e ilegală!”, declară Ovidiu Munteanu, directorul de la Relații contractuale. Mihaela Tănase, din direcția sa, îl întărește.

-Sunteți siguri că nici în 2010 și nici în alt an nu putea să încaseze și de la pacient, și de la Casă?

-Absolut siguri! Aceasta este legea. Indiferent cum a fost modificată, ea a prevăzut clar că nu se poate taxa și asiguratul, și Casa.

-E vorba doar despre concentratoarele de oxigen?

-La niciun dispozitiv medical, fie că e proteză, fie că e concentrator de oxigen sau orice altceva, este ilegal să faci asta ca furnizor.

-Dar poate că au camuflat plata în alt serviciu?

-Legea interzice clar să disimulezi plata!

-Care au fost ultimele controale făcute de CASMB la Vitalaire?

-În 2011 și 2013.

-Rezultatul?

-Nu s-au găsit nereguli.

-Și cum vă sună asta dumneavoastră acum?

-Vreți să vă spunem ce am găsit când am venit noi aici, acum un an?

-Dacă asta răspunde la întrebarea de mai sus.

-Acum un an, eu, ca președinte, am fost în sediul nostru din Țițeica și am văzut că stăteam în același sediu cu Vitalaire.

-Mai spuneți o dată!

-Ați înțeles bine.

”Vitalaire are sediul în clădirea unde era și biroul CASMB unde veneau oamenii să-și ia deciziile pentru concentratoarele de oxigen. Acesta e adevărul!” Lucian Bara, președinte Casa de Sănătate București

-Poate e o mare clădire de birouri.

-Nu e atât de mare! Eram noi și încă trei firme. Eram la etaje diferite, dar tot nu am considerat normal ce se întâmplă. Mi s-a explicat că Vitalaire a venit după noi, dar nu m-a interesat! Am mers la proprietar, l-am întrebat dacă poate face ceva, a spus că nu și atunci am mutat acel birou al CASMB pentru dispozitive medicale în alt sediu. CASMB e în continuare în același sediu cu Vitalaire București, dar am mutat ceea ce mi s-a părut ciudat că coexiste.

-Iar acum ce veți face?

-Am început un control la Vitalaire. Avem mijloacele noastre.

-Adică vă controlați vecinii?

-V-am explicat ce am găsit și ce am făcut.

Câtă vreme biroul Casei pentru dispozitive medicale era în acea clădire, lucrurile se petreceau astfel.

”La intrarea în clădire, cei de la Vitalaire puseseră o urnă a lor, de carton pur și simplu, unde oamenii puneau taloanele ca să nu le mai trimită prin poștă”, povestește cineva cu vechime în CASMB.

”Asta e o alterare a regulilor jocului, pentru că, în mod normal, Casa dă pacientului o listă cu toți furnizorii acreditați pentru ca el să aleagă. Ce să mai aleagă când erau chiar acolo, cu urna?”.

Și ce au văzut prima oară, când au ajuns ieri în control?

Vitalaire își ștergea sigla de pe ușă.

Ca și Lucian Bentu, directorul general al corporației, care și-a șters contul de Facebook.

Citește și celelalte episoade:

1. Mărturii și documente dintr-o multinațională pharma: “Firma noastră înșală bolnavii săraci din România!”

2. Parchetul din Iași a deschis ieri un dosar de evaziune fiscală! Noi acte interne confirmă: Vitalaire încasa bani și de la CAS, și de la pacienți. Bolnavii restanți sînt amendați cu 73% pe an!